钦定古今图书集成/理学汇编/学行典/第004卷 > 朱子全书 > 《答吕子约》
## 钦定古今图书集成/理学汇编/学行典/第004卷 > 朱子全书 > 《答吕子约》

大抵为学，只是博文约礼两端而已。博文之事，则讲
论思索，要极精详，然后见得道理巨细精粗，无所不
尽，不可容易草略放过。约礼之事，则但知得合要如
此用功，即便著实如此下手，更莫思前算后，计较商
量。所以程子论《中庸》未发处，答问之际，初甚详密，而
其究意，只就敬之一字都收拾了。其所谓敬，又无其
他元妙奇特。

止是教人每事习个专一而已，都无许。

多闲话说也。今详来谕，于当博处既不能虚心观理
以求实是，于当约处乃以引证推说之多，反致纷扰。
凡此之类，皆于鄙意深所未安。窃谓莫若于此两涂
各致其极，无事则专一严整，以求自己之放心，读书
则虚心玩理，以求圣贤之本意。不须如此周遮劳攘，
枉费心力，损气生病，而实无益于得也。

又

文字虽不可废，然涵养本原而察于天理人欲之判，
此是日用动静之闲，不可顷刻闲断底事。若于此处
见得分明，自然不到得流入世俗功利权谋里去矣。
某亦近日方实见得向日支离之病，虽与彼中证候
不同，然其忘己逐物，贪外虚内之失，则一而已。程子
说：“不得以天下万物挠己，己立后自能了得天下万
物”，今自家一个身心不知安顿去处，而谈王说霸，将
经世事业别作一个伎俩商量讲究，不亦误乎？